62023CJ0759
РЕШЕНИЕ НА СЪДА (втори състав)
26 юни 2025 година (
*1
)
„Преюдициално запитване — Обществено здраве — Директива 2014/40/ЕС — Член 7, параграф 12 — Член 11, параграф 6 — Делегирана директива (ЕС) 2022/2100 — Валидност — Производство, представяне и продажба на тютюневи изделия — Делегиране на правомощия на Европейската комисия — Нови тютюневи изделия — Нагреваеми тютюневи изделия — Правомощия за оттегляне на освобождаванията от забраните за овкусители и изискванията за етикетиране — Съществена промяна в обстоятелствата“
По дело C‑759/23
с предмет преюдициално запитване, отправено на основание член 267 ДФЕС от High Court (Висш съд, Ирландия) с акт от 29 ноември 2023 г., постъпил в Съда на 7 декември 2023 г., в рамките на производство по дело
PJ Carroll & Company Ltd,
Nicoventures Trading Ltd
срещу
The Minister for Health,
Ирландия,
The Attorney General,
при участието на:
Philip Morris Ltd,
Philip Morris Products SA,
Philip Morris Manufacturing & Technology Bologna SpA
СЪДЪТ (втори състав),
състоящ се от: K. Jürimäe (докладчик), председател на състав, K. Lenaerts, председател на Съда, изпълняващ функцията на съдия от втори състав, M. Gavalec, Z. Csehi и F. Schalin, съдии,
генерален адвокат: N. Emiliou,
секретар: Р. Стефанова-Камишева, администратор,
предвид изложеното в писмената фаза на производството и в съдебното заседание от 28 ноември 2024 г.,
като има предвид становищата, представени:
–
за PJ Carroll & Company Ltd и Nicoventures Trading Ltd, от C. Barrett, K. O’Connor, N. Skelton, solicitors, M. Schonberg и L. Van den Hende, advocaten,
–
за The Minister for Health, Ирландия и The Attorney General, от M. Browne, Chief State Solicitor, A. Burke, A. Joyce, S. Sheehy, в качеството на представители, подпомагани от E. Barrington, SC, и L. Mooney, BL,
–
за Philip Morris Ltd, Philip Morris Products SA и Philip Morris Manufacturing & Technology Bologna SpA, от N. Buckley, BL, M. Byrne, H. Kelly, R. McKittrick, R., Walsh solicitors, E. McCullough, SC, и H. Saugmandsgaard Øe, advokat,
–
за френското правителство, от B. Fodda, M. de Lisi и B. Travard, в качеството на представители,
–
за италианското правителство, от S. Fiorentino и F. Meloncelli, в качеството на представители,
–
за Европейската комисия, от E. Schmidt и F. van Schaik, в качеството на представители,
след като изслуша заключението на генералния адвокат, представено в съдебното заседание от 30 януари 2025 г.,
постанови настоящото
Решение
1
Преюдициалното запитване се отнася до валидността на Делегирана директива (ЕС) 2022/2100 на Комисията от 29 юни 2022 година за изменение на Директива 2014/40/ЕС на Европейския парламент и на Съвета с оглед на оттеглянето на определени освобождавания по отношение на нагреваемите тютюневи изделия (ОВ L 283, 2022 г., стр. 4).
2
Запитването е отправено в рамките на спор между PJ Carroll & Company Ltd и Nicoventures Trading Ltd, от една страна, и от друга — The Minister of Health (министър на здравеопазването, Ирландия), Ирландия и The Attorney General (главен прокурор, Ирландия) относно валидността на European Union (Manufacture, Presentation and Sale of Tobacco and Related Products) (Amendment) Regulations 2023 (Правилата от 2023 г. относно мерките на Европейския съюз във връзка с (производството, представянето и продажбата на тютюневи и свързани с тях изделия) (изменение), наричани по-нататък „Правилата от 2023 г.“), които транспонират в ирландското право Делегирана директива 2022/2100.
Правна уредба
Правото на Съюза
Директива 2014/40/ЕС
3
Съображения 19, 26 и 34 от Директива 2014/40/ЕС на Европейския парламент и на Съвета от 3 април 2014 година за сближаване на законовите, подзаконовите и административните разпоредби на държавите членки относно производството, представянето и продажбата на тютюневи и свързани с тях изделия и за отмяна на Директива 2001/37/ЕО (ОВ L 127, 2014 г., стр. 1).
„(19)
Предвид насочеността на настоящата директива към младите хора, тютюневите изделия, различни от цигарите и тютюна за ръчно свиване на цигари, следва да бъдат освободени от определени изисквания по отношение на съставките, при положение че не е налице съществена промяна в обстоятелствата по отношение на обема на продажбите или моделите на употреба от страна на младите хора.
[…]
(26)
По отношение на тютюневите изделия за пушене, различни от цигарите и тютюна за ръчно свиване на цигари, които основно се употребяват от по-възрастни потребители и от малки групи от населението, следва да се запази възможността те да бъдат освобождавани от определени изисквания по отношение на етикетирането, при положение че не е налице съществена промяна в обстоятелствата във връзка с обема на продажбите или моделите на употреба от страна на младите хора. Етикетирането на тези тютюневи изделия следва да се извършва съгласно специални отнасящи се до тях правила. Следва да бъде гарантирана видимостта на здравните предупреждения, поставени върху бездимните тютюневи изделия. Поради това здравните предупреждения следва да се поставят върху двете основни повърхности на опаковката на бездимните тютюневи изделия. По отношение на тютюна за водна лула, който често се счита за по-малко вреден от традиционните тютюневи изделия за пушене, следва да се прилага пълният режим за етикетиране, с цел да се избегне подвеждането на потребителите.
[…]
(34)
Всички тютюневи изделия са потенциален източник на смъртност, заболеваемост и увреждания. В съответствие с това тяхното производство, дистрибуция и употреба следва да бъдат регулирани. Поради това е важно да се наблюдава развитието по отношение на новите тютюневи изделия. Производителите и вносителите следва да бъдат задължени да уведомяват за нови тютюневи изделия, без да се засягат правомощията на държавите членки да забраняват или разрешават подобни нови изделия“.
4
Съгласно член 2 от тази директива, озаглавен „Определения“:
„За целите на настоящата директива се прилагат следните определения:
[…]
„4)
„тютюневи изделия“ означава изделия, които могат да бъдат консумирани и са съставени, дори частично, от тютюн, независимо дали той е генетично модифициран, или не;
[…]
14)
„ново тютюнево изделие“ означава тютюнево изделие, което:
a)
не попада в никоя от следните категории: цигари, тютюн за ръчно свиване на цигари, тютюн за лула, тютюн за водна лула, пури, пурети, тютюн за дъвчене, тютюн за смъркане или тютюн за орална употреба;
б)
е пуснато на пазара след 19 май 2014 г.;
[…]
28)
„съществена промяна в обстоятелствата“ означава увеличение на обема на продажбите на продуктова категория с най-малко 10 % в поне пет държави членки въз основа на данните за продажбите, предоставени в съответствие с член 5, параграф 6, или увеличение на равнището на разпространение за ползване сред групата на потребителите под 25‑годишна възраст с най-малко пет процентни пункта в поне пет държави членки за съответната продуктова категория на базата на 385-ия специален доклад на Евробарометър от май 2012 г. или равностойни проучвания за разпространението; във всеки случай се счита, че не е настъпила съществена промяна в обстоятелствата, ако обемът на продажбите на дадената продуктова категория на равнище продажби на дребно не надхвърля 2,5 % от общите продажби на тютюневи изделия на равнището на Съюза;
[…]“.
5
Член 5 от посочената директива, озаглавен „Уведомяване за съставките и емисиите“, предвижда в параграфи 5 и 6:
„5.   Чрез актове за изпълнение Комисията определя и ако е необходимо, актуализира формàта за представяне и предоставяне на информацията, посочена в параграфи 1 и 6 от настоящия член и в член 6. Тези актове за изпълнение се приемат в съответствие с процедурата по разглеждане, посочена в член 25, параграф 2.
6.   […] Държавите членки също така изискват от производителите и вносителите да съобщават данните за своя обем на продажбите по търговска марка и тип, в [брой] късове [цигари, пури, пурети] или в килограми, и по държава членка на годишна база, като се започне от 1 януари 2015 г. Държавите членки осигуряват всякакви други данни за обема на продажбите, с които разполагат“.
6
Преди изменението му с Делегирана директива 2022/2100 член 7 от първата разглеждана директива, озаглавен „Регулиране на съставките“, гласи следното:
„1.   Държавите членки забраняват пускането на пазара на тютюневи изделия с характерни вкусово-ароматни качества.
[…]
7.   Държавите членки забраняват пускането на пазара на тютюневи изделия, съдържащи овкусители в която и да е от съставните им части, като например филтри, хартия, опаковки, капсули или други технически елементи, даващи възможност за промяна на мириса или вкуса на съответните тютюневи изделия или интензитета на техния дим. Филтрите, хартията и капсулите не могат да съдържат тютюн или никотин.
[…]
12.   Тютюневите изделия, различни от цигарите и тютюна за ръчно свиване на цигари, се освобождават от забраните, установени в параграфи 1 и 7. Комисията приема делегирани актове в съответствие с член 27, за да отмени това освобождаване за конкретна продуктова категория, ако е налице съществена промяна в обстоятелствата, установена в доклад на Комисията.
[…]“.
7
Член 9 от Директива 2014/40 се отнася до общото предупреждение и информационното съобщение, които трябва да фигурират върху потребителските опаковки и външните опаковки на тютюневите изделия за пушене. От своя страна член 10 от тази директива уточнява задълженията във връзка със здравните предупреждения, които трябва да се поставят върху всяка външна потребителска опаковка или друга външна опаковка на тези изделия.
8
Преди изменението с Делегирана директива 2022/2100 член 11 от Директива 2014/40, озаглавен „Етикетиране на тютюневи изделия за пушене, различни от цигари, тютюн за ръчно свиване на цигари и тютюн за водна лула“, гласи:
„1.   Държавите членки могат да освобождават тютюневите изделия за пушене, различни от цигари, тютюна за ръчно свиване на цигари и тютюна за водна лула от задълженията за поставяне на информационното съобщение, предвидено в член 9, параграф 2, и на комбинираните здравни предупреждения, предвидени в член 10. […]
[…]
6.   Комисията приема делегирани актове в съответствие с член 27 за отмяна на възможността за предоставяне на освобождавания за конкретна продуктова категория, посочена в параграф 1, ако е налице съществена промяна в обстоятелствата, установена в доклад на Комисията за съответната продуктова категория“.
9
Съгласно член 19 от Директива 2014/40, озаглавен „Уведомяване за нови тютюневи изделия“:
„1.   Държавите членки изискват от производителите и вносителите на нови тютюневи изделия да уведомяват компетентните органи на държавите членки за всяко такова тютюнево изделие, което възнамеряват да пуснат на съответния национален пазар. Уведомлението се представя в електронна форма шест месеца преди предвиденото пускане на пазара. То се придружава от подробно описание на съответното ново тютюнево изделие, както и от указания за употреба и информация за съставките и емисиите в съответствие с член 5. Освен това производителите и вносителите, които уведомяват за нови тютюневи изделия, предоставят на компетентните органи:
[…]
2.   Държавите членки изискват от производителите и вносителите на нови тютюневи изделия да изпратят на своите компетентни органи всяка нова или актуализирана информация за изследвания, проучвания и друга информация, посочена в параграф 1, букви а)—в). Държавите членки могат да изискват от производителите или вносителите на нови тютюневи изделия да извършват допълнителни тестове или да представят допълнителна информация. Държавите членки предоставят на Комисията цялата информация, получена в съответствие с настоящия член.
3.   Държавите членки могат да въведат система за разрешаването на новите тютюневи изделия. Държавите членки могат да налагат на производителите и вносителите пропорционална такса за това разрешение.
4.   Новите тютюневи изделия, пуснати на пазара, трябва да отговарят на изискванията по настоящата директива. Приложимостта на конкретните разпоредби на настоящата директива по отношение на новите тютюневи изделия зависи от това дали изделията попадат в категорията на бездимните тютюневи изделия или тютюнът за пушене“.
10
Член 28 от посочената директива е озаглавен „Принципи“ и гласи:
„1.   Не по-късно от пет години от 20 май 2016 г. и след това при необходимост Комисията представя на Европейския парламент, [на] Съвета [на Европейския съюз], [на] Европейския икономически и социален комитет и [на] Комитета на регионите доклад за прилагането на настоящата директива.
[…]
2.   В доклада Комисията посочва по-специално елементите на директивата, които следва да бъдат преразгледани или адаптирани с оглед на научното и техническото развитие, включително изготвяне на международно приети правила и стандарти по отношение на тютюневите и свързаните с тях изделия. Комисията обръща специално внимание на:
[…]
б)
пазарното развитие по отношение на новите тютюневи изделия, като се вземат предвид, inter alia, уведомленията, получени съгласно член 19;
в)
развитието на пазарите, което представлява съществена промяна в обстоятелствата;
[…]
Държавите членки оказват съдействие на Комисията и ѝ предоставят цялата налична информация за извършване на оценката и за изготвяне на доклада.
3.   Докладът ще бъде последван от предложения за изменение на настоящата директива, които Комисията счете за необходими за адаптирането ѝ към развитието в областта на тютюневите и свързаните с тях изделия, доколкото това е необходимо за безпрепятственото функциониране на вътрешния пазар, и за отчитане на новостите в развитието въз основа на научните факти и развитието по отношение на разработването на международно приети стандарти за тютюневите и свързаните с тях изделия“.
Делегирана директива 2022/2100
11
Съгласно член 1 от Делегирана директива 2022/2100:
„Директива 2014/40/ЕС се изменя, както следва:
1.
Член 7, параграф 12 се заменя със следното:
„12. Тютюневите изделия, различни от цигари, тютюн за ръчно свиване на цигари и нагреваеми тютюневи изделия, се освобождават от забраните, предвидени в параграфи 1 и 7. Комисията приема делегирани актове в съответствие с член 27, за да отмени това освобождаване за конкретна продуктова категория, ако е налице съществена промяна в обстоятелствата, установена в доклад на Комисията.
По смисъла на първата алинея „нагреваеми тютюневи изделия“ означава нови тютюневи изделия, които се нагряват, за да се произведат емисии, съдържащи никотин и други химикали, които след това се вдишват от потребителя(ите), и които в зависимост от характеристиките си са бездимни тютюневи изделия или тютюневи изделия за пушене.
2.
Член 11 се изменя, както следва:
a)
заглавието се заменя със следното:
„Член 11
Етикетиране на тютюневите изделия за пушене, различни от цигари, тютюн за ръчно свиване на цигари, тютюн за водна лула и нагреваеми тютюневи изделия“;
б)
в параграф 1 първата алинея се заменя със следното:
„Държавите членки могат да освобождават тютюневите изделия за пушене, различни от цигари, тютюн за ръчно свиване на цигари, тютюн за водна лула и нагреваеми тютюневи изделия, определени в член 7, параграф 12, втората алинея, от задълженията за поставяне на информационното съобщение, предвидено в член 9, параграф 2, и на комбинираните здравни предупреждения, предвидени в член 10. В този случай и в допълнение към общото предупреждение, предвидено в член 9, параграф 1, на всяка потребителска опаковка и всяка външна опаковка на тези изделия се поставя едно от текстовите предупреждения от списъка в приложение I. Общите предупреждения по член 9, параграф 1 включват препратка към услугите за оказване на съдействие за преустановяване на употребата на тютюневи изделия, посочени в член 10, параграф 1, буква б)“.
Решение за изпълнение (ЕС) 2015/2186
12
Член 2, параграф 1 от Решение за изпълнение (ЕС) 2015/2186 на Комисията от 25 ноември 2015 година за установяване на формат за представянето и предоставянето на информация за тютюневи изделия (ОВ L 312 г., 2015 г., стр. 5) гласи:
„Държавите членки гарантират, че производителите и вносителите на тютюневи изделия представят информация за съставките, емисиите и обема на продажбите, посочени в член 5 от Директива [2014/40], включително за случаи на изменение и изтегляне от пазара, в съответствие с формàта, предвиден в приложението“.
Ирландското право
13
Правилата от 2023 г. транспонират Делегирана директива 2022/2100 в ирландското право. Известието за приемането на Правилата от 2023 г. е публикувано в Iris Oifigiúil (Официален вестник на Ирландия) на 30 юни 2023 г. Правилата влизат в сила на 23 октомври 2023 г.
Спорът в главното производство и преюдициалните въпроси
14
PJ Carroll & Company и Nicoventures Trading (наричани по-нататък заедно „PJ Carroll“), както и Philip Morris, Philip Morris Products и Philip Morris Manufacturing & Technology Bologna (наричани по-нататък заедно „Philip Morris“) предлагат на пазара или предвиждат да предлагат на пазара в целия Европейски съюз нагреваеми тютюневи изделия, които съдържат „характерни вкусово-ароматни качества“ или овкусители в съставните си части.
15
PJ Carroll счита, че Комисията не е била оправомощена да приеме Делегирана директива 2022/2100. Поради това то счита, че тя е невалидна и че следователно са незаконосъобразни Правилата от 2023 г., които я транспонират в ирландското право.
16
На 11 януари 2023 г. High Court (Висш съд, Ирландия), който е запитващата юрисдикция, разрешава на PJ Carroll да започне производство за преразглеждане по съдебен ред (judicial review), целящо по-специално да се установи невалидността на Правилата от 2023 г. Този съд отбелязва, че не е компетентен да установи невалидността на акт на Съюза и че поради това е необходимо, преди да се произнесе, да отправи запитване до Съда. Всъщност посоченият съд приема, че PJ Carroll изтъква доводи, с които цели да докаже, че като е приела Делегирана директива 2022/2100, Комисията неправомерно е упражнила правомощията на законодател на Съюза в нарушение на член 290 ДФЕС. Освен това тази институция не преценила валидно, че е налице „съществена промяна на обстоятелствата“ по смисъла на член 2, точка 28 от Директива 2014/40.
17
Що се отнася до валидността на Делегирана директива 2022/2100, запитващата юрисдикция отбелязва по същество, че като е определила в тази делегирана директива нова категория тютюневи изделия, а именно нагреваеми тютюневи изделия, и като е решила, че за тази нова категория изделия следва да се премахнат освобождаванията, предвидени в член 7, параграф 12 и в член 11, параграф 6 от Директива 2014/40, Комисията незаконосъобразно е направила политически избор. Според тази юрисдикция да се забрани въз основа на обема на продажбите дадена категория тютюневи изделия, която не е съществувала към момента на приемане на тази директива и не е била предмет нито на специална политическа, нито на специална санитарна оценка от страна на законодателя на Съюза, е от компетентността единствено на този законодател, а не на Комисията.
18
От структурата на Директива 2014/40 следвало, че законодателят на Съюза уреждал пускането на пазара на нови тютюневи изделия с оглед на постигнатия научен и технически прогрес. Пълната забрана на такива изделия попадала в обхвата на основното законодателство, като се следвал политическият избор, направен от този законодател по отношение на най-добрия начин за регулиране на тези нови изделия. Това било така по-специално, когато посочените нови изделия не можели лесно да бъдат класифицирани като бездимни тютюневи изделия или като тютюневи изделия за пушене и можели да имат различно съдържание на тютюн от съществуващите изделия.
19
Следователно би могло да се твърди, че с определянето на нова категория изделия, които спадат едновременно към бездимните тютюневи изделия и към тютюневите изделия за пушене, за да се забрани незабавно овкусеният вариант на тези нови изделия, се нарушавал член 290, параграф 1, втора алинея ДФЕС. Това било така, защото с приемането на това определение Комисията упражнила законодателни правомощия относно „съществен елемент“ на Директива 2014/40, тъй като обхватът, съдържанието и целта в основата на това определение не били изрично определени в тази директива. За да е валидна Делегирана директива 2022/2100, Комисията трябвало да разполага с делегираното правомощие, което да ѝ позволява да оттегли освобождаванията, предвидени в член 7, параграф 12 и в член 11, параграф 6 от Директива 2014/40, за всички нови овкусени тютюневи изделия, които отговарят на условията за обем на продажбите, предвидени в член 2, точка 28 от тази директива, независимо от съдържанието им на тютюн или от въздействието им върху здравето в сравнение със съществуващите изделия.
20
Що се отнася до констатацията, че е налице „съществена промяна на обстоятелствата“ по смисъла на член 2, точка 28 от Директива 2014/40, запитващата юрисдикция счита, че в извършения от нея количествен анализ на обема на продажбите Комисията е сравнила обстоятелства, които не са сравними, тъй като проверила дали степента на навлизане на нагреваемите тютюневи изделия на пазара може да обоснове забраната на такива овкусени изделия.
21
Според този съд една от основните цели на Директива 2014/40 е закрила на здравето предвид вредното въздействие на тютюна. Съответно съдържанието на тютюн в тютюневите изделия било основен проблем, който бил в основата на предвидените в тази директива регулаторни мерки. Следователно подход, чийто акцент бил върху общото съдържание на тютюн в изделията и чрез който се оценявал обемът на продажбите на тази основа, безспорно би бил по-съобразен с тази цел. При разработването на методологията си обаче Комисията не се опитала да хармонизира критериите за измерване на съдържанието на тютюн в нагреваемите тютюневи изделия и цигарите, както и в другите тютюневи изделия. Такава хармонизация все пак била необходима, за да се гарантира, че изискваното сравнение се отнасяло до сравними елементи.
22
При това положение High Court (Висш съд) решава да спре производството по делото и да постави на Съда следните преюдициални въпроси:
„1)
Невалидна ли е [Делегирана директива 2022/2100], тъй като с нея се превишават правомощията, предоставени с член 7, параграф 12 и член 11, параграф 6 от Директива [2014/40], тълкувани в светлината на член 290 ДФЕС и като се вземат предвид член 2, точка 14 и членове 19 и 28 от [тази директива]?
2)
Невалидна ли е [Делегирана директива 2022/2100] предвид обстоятелството, че Комисията не е имала право да достигне до извода, че е налице съществена промяна в обстоятелствата по смисъла на член 7, параграф 12 и/или член 11, параграф 6 и/или член 2, точка 28 от Директива [2014/40]?“.
По преюдициалните въпроси
По първия въпрос
23
С първия въпрос запитващата юрисдикция иска да се установи дали Делегирана директива 2022/2100 е невалидна, тъй като Комисията е превишила правомощията си по член 7, параграф 12 и по член 11, параграф 6 от Директива 2014/40, тълкувани в светлината на член 290 ДФЕС и във връзка с член 2, точка 14 и с членове 19 и 28 от тази директива.
24
Член 7, параграф 12 и член 11, параграф 6 от Директива 2014/40 оправомощават Комисията, при наличието на съществена промяна в обстоятелствата, да приема делегирани актове, за да отмени освобождаванията, от които се ползват някои тютюневи изделия, посочени в тези разпоредби. Тези изключения се отнасят, от една страна, до забраната за използване на характерни вкусово-ароматни качества в тези изделия и до забраната на овкусители в техните съставни части, както и от друга страна, до задължението за поставяне на информационни съобщения и комбинирани здравни предупреждения върху потребителските опаковки или върху външните опаковки на посочените изделия.
25
PJ Carroll и Philip Morris поддържат по същество, че това делегиране на правомощия се ограничава до „специалните категории изделия“, посочени от тази директива. Ето защо посоченото делегиране на правомощия не се отнасяло до „новите тютюневи изделия“ по смисъла на член 2, точка 14 от посочената директива. От това следвало, че тъй като с приемането на Делегирана директива 2022/2100 е създала и определила нова категория изделия, Комисията е превишила делегираните ѝ с член 7, параграф 12 и с член 11, параграф 6 от Директива 2014/40 правомощия.
26
В това отношение, на първо място, е важно да се припомни, че от член 290, параграф 1 ДФЕС следва, че законодателен акт може да делегира на Комисията правомощието тя да приема незаконодателни актове от общ характер, които допълват или изменят определени несъществени елементи на този законодателен акт. Съгласно втората алинея от същата разпоредба делегиращият законодателен акт трябва изрично да определя целите, съдържанието, обхвата и продължителността на делегирането. Съгласно постоянната съдебна практика това изискване предполага, че делегираното правомощие е предоставено с цел да се приемат правила, които се вписват в регулаторната рамка, установена с основния законодателен акт (вж. в този смисъл решения от 18 март 2014 г., Комисия/Парламент и Съвет, C‑427/12, EU:C:2014:170, т. 38, от 17 март 2016 г., Парламент/Комисия, C‑286/14, EU:C:2016:183, т. 30, и от 26 юли 2017 г., Чешка република/Комисия, C‑696/15 P, EU:C:2017:595, т. 49).
27
Освен това също съгласно постоянната съдебна практика съществените елементи на основен законодателен акт са тези, чието приемане налага да се направи политически избор, който спада към отговорностите, присъщи на законодателя на Съюза, тъй като предполага претегляне на различните разглеждани интереси въз основа на множество преценки, или ако позволява намеса в основните права на засегнатите лица в такава степен, че налага намесата на законодателя на Съюза (вж. в този смисъл решения от 5 септември 2012 г., Парламент/Съвет, C‑355/10, EU:C:2012:516, т. 65, 76 и 77, и от 26 юли 2017 г., Чешка република/Комисия, C‑696/15 P, EU:C:2017:595, т. 78).
28
Що се отнася до Директива 2014/40, регулаторната рамка, в която трябва да се включат правомощията, делегирани на Комисията с член 7, параграф 12 и с член 11, параграф 6 от Директива 2014/40, се основава на политическия избор, който законодателят на Съюза е направил в член 7, параграфи 1 и 7, в членове 9 и 10 от тази директива, както и в член 19, параграф 4 от нея.
29
С тези разпоредби законодателят на Съюза, първо, решава да установи общ режим за използването на овкусители и задължения за етикетиране, като забранява използването на характерни вкусово-ароматни качества в тютюневите изделия и употребата на овкусители в съставните им части, като изисква и да се поставят информационни съобщения и комбинирани здравни предупреждения върху потребителските опаковки или върху външните опаковки на тютюневите изделия за пушене.
30
Второ, този законодател приема, че някои тютюневи изделия, които се употребяват основно от по-възрастни потребители и от малки групи от населението, се освобождават от този общ режим. Този законодател обаче решава, че тези освобождавания трябва да бъдат оттеглени от Комисията, в хипотезата на „съществена промяна на обстоятелствата“, както е определена в член 2, точка 28 от Директива 2014/40 във връзка със съображения 19 и 26 от нея, трябва да се установи с оглед на обема на продажбите на едно от съответните тютюневи изделия или на моделите на употреба на това изделие от страна на младите хора.
31
Трето, законодателят на Съюза е избрал да обвърже „новите тютюневи изделия“ с изискванията на Директива 2014/40, като условията за признаване на „ново тютюнево изделие“ са посочени в член 2, точка 14 от тази директива.
32
Трябва обаче да се констатира, че като е приела Делегирана директива 2022/2100, за да премахне възможността новите тютюневи изделия, каквито са нагреваемите тютюневи изделия, да се ползват от освобождаванията, предвидени в член 7, параграф 12 и в член 11, параграф 6 от Директива 2014/40, Комисията е предприела действия в съответствие с правната уредба, обобщена в точки 28—31 от настоящото решение, и не е направила никакъв политически избор, попадащ в обхвата на отговорностите, присъщи на законодателя на Съюза.
33
Това е така, първо, защото констатацията, че тези изделия съществуват и че развитието на потреблението им, се основава на обективните критерии, посочени в член 2, точки 14 и 28 от Директива 2014/40.
34
Второ, въз основа на тези констатации Комисията прилага към посочените изделия разпоредбите на тази директива, които от правна гледна точка конкретизират направения от законодателя на Съюза политическия избор, а именно, от една страна, да се забрани употребата на характерни вкусово-ароматни качества в тютюневите изделия и овкусителите в съставните им части и от друга страна, да се наложи поставянето на информационни съобщения и на комбинирани здравни предупреждения върху потребителските опаковки или върху външните опаковки.
35
Нито един от изтъкнатите пред Съда доводи не може да постави под въпрос валидността на Делегирана директива 2022/2100.
36
Вярно е, че Комисията добавила дефиниция за нагреваеми тютюневи изделия извън списъка с определенията по член 2 от Директива 2014/40. Независимо от това, член 7, параграф 12 и член 11, параграф 6 от тази директива обаче не препращат към категориите изделия по член 2, точка 14 от посочената директива, що се отнася до отнемането на възможността за ползване на тези освобождавания. Освен това Комисията не е имала друг избор, освен да определи „новото тютюнево изделие“, което е предмет на Делегирана директива 2022/2100, тъй като категорията „нови тютюневи изделия“ по необходимост е отворена и следва да бъде уточнена в зависимост от появата и развитието на тези нови изделия на пазара.
37
В допълнение, както пояснява генералният адвокат в точки 87 и 91 от представеното заключение, упражняването на делегираното правомощие на Комисията по отношение на „новите тютюневи изделия“ позволява да се постигне двояката цел на Директива 2014/40, която е да се улесни безпрепятственото функциониране на вътрешния пазар на тютюневи и свързаните с тях изделия, като същевременно се осигури високо равнище на закрила на човешкото здраве, особено на младите хора (вж. в този смисъл решения от 4 май 2016 г., Philip Morris Brands и др., C‑547/14, EU:C:2016:325, т. 143 и 220, и от 22 ноември 2018 г., Swedish Match, C‑151/17, EU:C:2018:938, т. 67).
38
В това отношение не може да бъде споделен доводът на PJ Carroll, който, за да докаже недействителността на Делегирана директива 2022/2100, се позовава на член 168, параграф 5 ДФЕС, по силата на който законодателят на Съюза не може да хармонизира здравната политика в областта на тютюна и от който следва, че правомощието за разрешаване на продажбата на някои нови тютюневи изделия, по-специално на тези, които представляват по-малък риск за здравето в сравнение с други тютюневи изделия, е запазено за държавите членки.
39
Вярно е, че макар съгласно тази разпоредба законодателят на Съюза да може да приема по-специално мерки, чиято пряка цел е закрилата на общественото здраве по отношение на тютюна, това все пак изключва всякакво хармонизиране на законовите и подзаконовите разпоредби на държавите членки.
40
При това положение следва да се отбележи, че Директива 2014/40 не се основава на посочената разпоредба, а на член 114 ДФЕС, който позволява сближаване на разпоредбите, които имат за цел създаването или функционирането на вътрешния пазар. От постоянната съдебна практика обаче следва, че когато условията за прилагане на този член като правно основание са изпълнени, законодателят на Съюза не може да бъде възпрепятстван да се възползва от това правно основание поради обстоятелството, че в избора, който трябва да бъде направен, е определяща закрилата на общественото здраве (решения от 10 декември 2002 г., British American Tobacco (Investments) и Imperial Tobacco, C‑491/01, EU:C:2002:741, т. 62, от 12 декември 2006 г., Германия/Парламент и Съвет, C‑380/03, EU:C:2006:772, т. 39, и от 4 май 2016 г., Philip Morris Brands и др., C‑547/14, EU:C:2016:325, т. 60).
41
Следва също така да се подчертае, че член 168, параграф 1, първа алинея ДФЕС предвижда, че при разработването и изпълнението на всички политики и дейности на Съюза се осигурява високо равнище на закрила на човешкото здраве, а член 114, параграф 3 ДФЕС изрично изисква при осъществяваната хармонизация да се гарантира високо равнище на закрила на човешкото здраве (решения от 10 декември 2002 г., British American Tobacco (Investments) и Imperial Tobacco, C‑491/01, EU:C:2002:741, т. 62, от 12 декември 2006 г., Германия/Парламент и Съвет, C‑380/03, EU:C:2006:772, т. 40, и от 4 май 2016 г., Philip Morris Brands и др., C‑547/14, EU:C:2016:325, т. 61).
42
Положението с Делегирана директива 2022/2100 не може да бъде различно, тъй като тя е приета от Комисията въз основа на делегиране на правомощия от законодателя на Съюза, предвидено в член 7, параграф 12 и член 11, параграф 6 от Директива 2014/40, в съответствие с член 290 ДФЕС.
43
Ето защо от взаимозависимостта на двете цели, преследвани с Директива 2014/40, следва, че Комисията е можела законосъобразно да упражни делегираното си правомощие, така че към „нагреваемите тютюневи изделия“ да се прилага общият режим за употреба на овкусителите, както и задълженията за етикетиране, наложени с Директива 2014/40 (вж. по аналогия решение от 4 май 2016 г., Philip Morris Brands и др., C‑547/14, EU:C:2016:325, т. 222).
44
Освен това, като е включила в Делегирана директива 2022/2100 забраната на овкусителите и наложените с Директива 2014/40 задължения за етикетиране по отношение на нагреваемите тютюневи изделия, Комисията по никакъв начин не e отнела компетентността на държавите членки, както тя е определена в член 19, параграфи 1—3 от Директива 2014/40, що се отнася до „новите тютюневи изделия“. По-специално, тези държави остават свободни да подлагат тези изделия на изискванията на система за предварително разрешаване.
45
Накрая, що се отнася до задължението за представяне на доклад за извършената оценка по член 28 от Директива 2014/40, вярно е, че съгласно член 28, параграф 2, първа алинея, букви б) и в) от тази директива Комисията трябва да обърне особено внимание, по-специално на пазарното развитие по отношение на нови тютюневи изделия и на развитието на пазарите, което представлява съществена промяна в обстоятелствата.
46
Тази разпоредба обаче не противоречи на член 19, параграф 4 от посочената директива, който гласи, че новите тютюневи изделия, пуснати на пазара, трябва да отговарят на изискванията по същата директива, и следователно независимо от всяко предложение на Комисията, от което би последвало доклад за извършената оценка. При тези обстоятелства член 28 от Директива 2014/40 не може да се тълкува като правило, което ограничава упражняването на правомощията, делегирани на Комисията с член 7, параграф 12 и с член 11, параграф 6 от тази директива.
47
От всички изложени съображения следва, че при анализа на първия въпрос не се установяват никакви обстоятелства, които могат да засегнат валидността на Делегирана директива 2022/2100.
По втория въпрос
48
С втория си въпрос запитващата юрисдикция по същество иска да се установи дали Делегирана директива 2022/2100 е невалидна, тъй като Комисията е трябвало да се основе на общото съдържание на тютюн в нагреваемите тютюневи изделия, за да заключи, че е налице „съществена промяна на обстоятелствата“ по смисъла на член 7, параграф 12 и на член 11, параграф 6 от Директива 2014/40 във връзка с член 2, точка 28 от тази директива, а не на броя продадени единици.
49
При изпълнение на изискването за наличие на „съществена промяна на обстоятелствата“ се активизира делегираното правомощие на Комисията — както по член 7, параграф 12, така и по член 11, параграф 6 от Директива 2014/40.
50
Това понятие е дефинирано в член 2, точка 28 от тази директива, като се взема предвид обемът на продажбите на съответната категория тютюневи изделия. В тази разпоредба изобщо не се споменава теглото на тютюна или по-общо количеството тютюн, съдържащо се в дадена продуктова категория. За сметка на това, посочената разпоредба препраща към данните за продажбите, предоставени в съответствие с член 5, параграф 6 от посочената директива. От текста на последната разпоредба обаче следва, че държавите членки трябва да задължат производителите и вносителите да съобщават данните за своя обем на продажбите по търговска марка и тип, отразени в брой късове цигари, пури, пурети или в килограми.
51
В това отношение, както обяснява генералният адвокат в точка 111 от представеното заключение, Решение за изпълнение 2015/2186, в което се уточняват характеристиките на информацията, която държавите членки трябва да предоставят, се посочва и обемът на продажбите на тютюневи изделия по единици или в тегло в задължителния образец, към който член 2 от това решение за изпълнение препраща.
52
При тези условия няма пречка Комисията да прецени наличието на „съществена промяна в обстоятелствата“ на конкретна категория тютюневи изделия, като изчисли обема на продажбите от тази категория въз основа или на броя на продадени единици от съответното изделие, или на наличното в него количество тютюн — в тегло.
53
Във всеки случай измерването на „съществена[та] промяна в обстоятелствата“, като се вземе предвид обемът на продажбите, изчислен въз основа на броя продадени единици от съответното изделие, е в съответствие със специфичната цел, залегнала в основата на освобождаванията, предвидени в член 7, параграф 12 и член 11, параграф 6 от Директива 2014/40, като същевременно се гарантира високо равнище на закрила на човешкото здраве.
54
Всъщност, от една страна, от съображения 19 и 26 от тази директива следва, че доколкото тя е насочена към младите хора, тези освобождавания вече не следва да се прилагат, ако се установи съществена промяна на обстоятелствата от гледна точка на продажбите или моделите на употреба на тази група от населението. От друга страна, от съображение 34 от посочената директива във връзка с определението за „тютюневи изделия“, дадено в член 2, точка 4 от същата директива, следва, че според законодателя на Съюза всяко изделие, съставено дори частично от тютюн, е потенциален източник на смъртност, заболеваемост и увреждания.
55
От тази гледна точка не може да се приеме, че за да се оцени развитието на моделите на употреба на младите хора, единственият допустим метод е позоваването на теглото на съдържащия се в дадено изделие тютюн. От това следва, че Комисията не е трябвало непременно да се основава на общото съдържание на тютюн в нагреваемите тютюневи изделия, за да заключи, че е налице „съществена промяна на обстоятелствата“ по смисъла на член 7, параграф 12 и член 11, параграф 6 от Директива 2014/40.
56
От всички изложени съображения следва, че при анализа на втория въпрос не се установяват никакви обстоятелства, които могат да засегнат валидността на Делегирана директива 2022/2100.
По съдебните разноски
57
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
По изложените съображения Съдът (втори състав) реши:
След разглеждане на въпросите, поставени от High Court (Висш съд, Ирландия), не се установяват никакви обстоятелства, които могат да засегнат валидността на Делегирана директива (ЕС) 2022/2100 на Комисията от 29 юни 2022 година за изменение на Директива 2014/40/ЕС на Европейския парламент и на Съвета, що се отнася до оттеглянето на определени освобождавания за нагреваемите тютюневи изделия.
Подписи
(
*1
)	Език на производството: английски.